15. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ ΕΣΩΤΕΡΙΚΩΝ ΚΑΙ ΟΙΚΟΝΟΜΙΚΩΝ Αριθ.ΔΙΠΙΔ/Φ42/63/11056 της 31/31 Δεκ. 1987 (ΦΕΚ Β΄ 781) Ρύθμιση θεμάτων προσωπικού ιδιωτικού δικαίου. Έχοντας υπόψη: 1.Τις διατάξεις: α)του Νόμ. 1188/81 (ΦΕΚ 204), β)του Νόμ. 1476/84 (ΦΕΚ 136) και γ)του Νόμ. 1735/87 (ΦΕΚ 195). 2.Την επείγουσα ανάγκη ρύθμισης ορισμένων θεμάτων του προσωπικού με σύμβαση ιδιωτικού δικαίου ορισμένου χρόνου του Δημοσίου, των ΝΠΔΔ και των ΟΤΑ, αποφασίζουμε: Άρθρ.1.-1.Ο κατά τις παρ.3 και 9 του άρθρ. 25 του Νόμ. 1735/1987 απαιτούμενος κατά περίπτωση χρόνος υπηρεσίας μπορεί να συμπληρώνεται το αργότερο μέχρι και την 31 Δεκ. 1987. 2.Οι διατάξεις της παρ.8 του άρθρ. 25 του Νόμ. 1735/1987 εφαρμόζονται και για τους γραμματείς των κοινοτήτων με σύμβαση εργασίας ιδιωτικού δικαίου ορισμένου χρόνου ή με σύμβαση μίσθωσης έργου, ανεξάρτητα από τον πληθυσμό και τα έσοδα των κοινοτήτων. 3.Στην εξαίρεση της παρ.14-γ΄ του άρθρ. 1 της κοινής υπουργικής απόφασης αριθ. ΔΙΠΙΔ/Φ42/24/11440/31.12.1986 (ΦΕΚ 921/31.12.86, τ.Β΄) (ανωτ.αριθ.13), από τότε που ίσχυσε, δεν υπάγονται οι καθαρίστριες με σύμβαση μίσθωσης έργου, οι οποίες κατά την κρίση του αρμόδιου υπηρεσιακού συμβουλίου παρέχουν στην πραγματικότητα εξαρτημένη εργασία με πλήρες ωράριο εργασίας και καλύπτουν πάγιες και διαρκείς ανάγκες της υπηρεσίας, εφόσον συγκεντρώνουν και τις λοιπές προϋποθέσεις της πιο πάνω απόφασης, όπως ισχύει. 4.Οι ενδιαφερόμενοι που εμπίπτουν στις πιο πάνω ρυθμίσεις υποβάλλουν τις αιτήσεις για την τακτοποίησή τους μέσα σε αποκλειστική προθεσμία δύο μηνών από τη δημοσίευση της απόφασης αυτής στην Εφημερίδα της Κυβερνήσεως. Άρθρ.2.-Η απόφαση αυτή να δημοσιευθεί στην Εφημερίδα της Κυβερνήσεως και να κυρωθεί με νόμο. Η άνω απόφαση κυρώθηκε και έχει ισχύ νόμου από της δημοσιεύσεώς της στην Εφημερίδα της Κυβερνήσεως με την περίπτ.α΄ άρθρ.78 Νόμ. 1943/10-11 Απρ. 1991 (ΦΕΚ Α΄ 50), ανωτ.σελ. 316,936. Με το άρθρ. 14 του Νόμ. 1801/13-19 Αυγ. 1988 (ΦΕΚ Α΄ 171), Τόμ. 20 Σελ. 36,465 ορίστηκε ότι το κάθε φύσεως προσωπικό που υπηρετεί στις δημόσιες υπηρεσίες και Νομικά Πρόσωπα δημοσίου δικαίου με σύμβαση εργασίας ιδιωτικού δικαίου αορίστου χρόνου και δεν κατέχει οργανικές θέσεις, καταλαμβάνει αυτοδικαίως προσωρινές θέσεις με σχέση εργασίας ιδιωτικού δικαίου αορίστου χρόνου, αντίστοιχες με την ειδικότητα με την οποία έχει προσληφθεί. 